Bolt
Bolt (endise nimega Taxify, algselt mTakso) on Eesti tehnoloogiaettevõte. Bolt pakub liikuvusteenuseid Bolt mobiilirakenduse (taksod, elektritõukerattad, elektrirattad ja autorent) ja toidu tellimise teenuseid Bolt Food mobiilirakenduse kaudu. 2023. aasta veebruari seisuga tegutses Bolt 45 riigis ja 400 linnas Euroopas, Aafrikas, Aasias ja Lõuna-Ameerikas. Bolti platvormil on üle 100 miljoni kasutaja. Boltis töötab üle maailma 4000 töötajat, ettevõtte peakontor asub Tallinnas Eestis, kus töötab 1300 inimest. 2023. aastal oli ettevõtte müügikäive 1,7 miljardit eurot ning selle juures jäädi 91,9 miljoni euroga kahjumisse.